ટીવી પરનાં દરેક કાર્યક્રમમાં દર 7-8 મિનિટે કોમર્શિયલ બ્રેક આવે છે. નિયમિતરૂપે ટીવી જોતાં બાળકોનું માનસ દર 7-8 મિનિટે આવતાં આ બ્રેકથી એટલું બધુ ટેવાય જાય છે કે ધીમેધીમે કરતાં એમની એકાગ્રતાથી કોઈપણ કામ કરવાની, જોવાની કે સાંભળવાની ક્ષમતા ઘટતી જાય છે. બાળક શાળામાં શિખવાડવામાં આવતાં વિષયો પર બરાબર ધ્યાન નથી આપી શકતું અને એની અસર બાળકનાં પરિણામ પર પડે છે. સામાન્ય રીતે કોઈ વાત ધ્યાનપૂર્વક સમજવા, જોવા કે સાંભળવા માટે બાળકનું માનસ 30-45 મિનિટ સુધી એકાગ્ર રહી શકે છે પછી થોડી મિનિટનાં અંતરે ફરી પાછું 30-45 મિનિટ માટે એકાગ્ર થઈ શકે છે. શાળામાં એટલે જ એક તાસ 30-45 મિનિટનો રાખવામાં આવે છે. નિયમિત રીતે અને વધુ પડતું ટીવી જોતાં બાળકોની એકાગ્રતા ક્યારેક એટલી બધી ઘટી જાય છે કે ADHDનું ખોટું નિદાન થવાં સુધીની નોબત આવે છે.